AARHUS: Kim Larsen har spillet i Aarhus talrige gange gemmen sin musikalske karriere. Både som solist og som del af diverse bands. Tilbage i marts 1970 var det et på mange måder ukendt band - Gasolin, der var hyret til at optræde på Jazzhus Tagskægget.

26. marts 1970 er første gang i historien, at Århus Stiftstidende omtaler "beatgruppen" - som det hed på datidens sprog.

Foromtalen til arrangementet i Jazzhus Tagskægget lyder:

"I morgen indleder kvartetten Gasolin' et tre dages gæstespil med at levere musikalske illustrationer til et foredrag af Franz Beckerlee og "Broen mellem jazzen og beaten."

Og så har avisen det lidt svært med medlemmernes navne. Gasolins trommeslager hed på daværende tidspunkt Bjørn Uglebjerg, men det har skribenten fået lavet om til Bjarne Uglebjerg, mens bassisten Wili Jønsson bliver kaldt Willie Jønsson.

I omtalen får læserne også lige oplyst, at Gasolin' på turen tilbage til København varmer op for Fleetwood Mac i Fyens Forum i Odense.